Valiokunnan päätöksen mukaan jatkossa omaan käyttöön saisi tuoda ilman selvitystä vain rajatun määrän alkoholia.

Eduskunnan valtiovarainvaliokunta hyväksyi yksimielisesti valmisteverotuslain muutoksen, jossa määrätään yksityishenkilöille omaan käyttöön ulkomailta tuotavien alkoholijuomien määrälliset ohjetasot.

Käytännössä matkustajien pitäisi jatkossa tehdä selvityksiä ulkomailta tuomiensa alkoholijuomien käyttötarkoituksesta, jos tuonnin määrä ylittää ohjetason.

Omaan käyttöön tuotavien alkoholijuomien ohjetasot ovat 10 litraa alkoholipitoisia juomia, 20 välituotteita, 90 litraa viiniä ja 110 litraa olutta.

Uuden lain tarkoituksena on selkeyttää tullin valvontatyötä ja hillitä laitonta matkustajatuontia.

Asia menee ensi tilassa täysistunnon äänestettäväksi, todennäköisesti jo ensi viikolla, verojaoston puheenjohtaja Sampsa Kataja (kok.) kertoo Uudelle Suomelle. Presidentin esittelyyn laki menee ennen juhannusta.

–Laki tulee käytännössä voimaan saman tien, vähän juhannuksen jälkeen, Kataja sanoo.

Kataja pitää tärkeänä, että ihmiset ymmärtäisivät, mikä on laillista ja mikä laitonta veronkiertoa.

Omaan käyttöön tuomisella tarkoitetaan henkilökohtaista käyttöä, perheessä tai perhejuhlissa tapahtuvaa käyttöä tai lahjaa.

Omaa käyttötarkoitusta ei ole esimerkiksi omakustannushintaan kaveriporukalle tuotavat juomat ja yrityksen tai yhdistyksen omiin tilaisuuksiin suunniteltu tarjoilu.